Nie voorbereid op die seer ... | SARIE
Nie voorbereid op die seer …	deur admin
My naam is Rika Jordaan en ek het ook my man verloor op die 4de Januarie 2011. Ek het 1/4 voor 11 nog met hom op die selfoon gepraat en 5 voor 11 is hy dood. ‘n Ambulans het oor ‘n stopstraat gejaag (sonder dat daar ‘n noodgeval was, hy was alleen in die ambulans) en in my man in. Jorrie is opslag dood soos hy ook altyd gesê het hy bid dat die Here hom sal neem. Hy het geen letsels in sy gesig opgedoen nie, maar hy is dood aan breinbeserings. Ek vermoed sy skedel het gebars aangesien daar net ‘n merk op sy kroontjie was van ongeveer 10cm lank. Ek kan nou nog nie die doel van sy dood insien nie, maar glo dat God dit vir my duidelik sal maak. Jorrie se plekkie is stil en leeg, maar hy leef voort in ons almal se harte wat vir hom lief is en soos Amor glo ek hy is altyd by my. Ons sou 30jr getroud gewees het op die 21ste Februarie en ek moet sê al die eerstes in my lewe is nie lekker nie. Om jou 1ste herdenking te sien kom, om alleen kerk toe te gaan, om alleen te gaan kuier, maar ja, ons moet aangaan die lewe skuld ons niks en hy wag op niemand nie. Ek kan maar net vir almal wat in die selfde bootjie is sê ek voel saam met julle en bid vir julle. Amor hy het altyd gesorg dat hy na tjailatyd luister en as hy van ‘n resep hoor wat hy dink lekker is moet ek dit op internet opsoek en print. Hy het ook altyd probeer om die plekke te herken wat jy met leidrade aangebied het. Sy radio was heeldag op RSG, hy het gemiddeld per dag 800km gery vir sy werk. Ek weet Jorrie is aan Jesus voete en dat hy gelukkig is en dat hy saam met julle mans nou vriende is en dat God hulle as ons beskermengele aangestel het. Sterkte aan almal wat skielik alleen gelaat is mans en vrouens dit is nie ‘n maklike pad nie, maar ons is nooit alleen nie.